सराय में ही IED असेंबल की; अब तक 5 अरेस्ट, 1 किलो विस्फोटक मिला
Punjab Amritsar Golden Temple Blast Case - पंजाब में अमृतसर स्थित गोल्डन टेंपल के करीब 5 दिन में तीसरी बार ब्लास्ट हुआ। यह ब्लास्ट स्वर्ण मंदिर के लंगर हॉल के करीब रात 12.10 बजे हुआ।
पंजाब में अमृतसर स्थित गोल्डन टेंपल के करीब 5 दिन में तीसरी बार ब्लास्ट हुआ। यह ब्लास्ट स्वर्ण मंदिर के लंगर हॉल के करीब रात 12.10 बजे हुआ। धमाके की आवाज सुनते ही हड़कंप मच गया। स्वर्ण मंदिर मैनेजमेंट ने तुरंत इसके बारे में पुलिस को सूचना दी। रात को ही पुलिस ने वहां पहुंचकर धमाके वाली जगह को सील कर दिया।
तलाशी के बाद लंगर हॉल के पास की श्री गुरु रामदास सराय से एक कपल समेत 5 लोगों को गिरफ्तार किया। इनके पास से करीब 1 किलो विस्फोटक मिला है। तलाशी के दौरान सराय की CCTV फुटेज से दो संदिग्धों की पहचान की गई। इन्हें बरामदे में आते-जाते देखा जा सकता है। इनकी फोटो भी सामने आई है। पुलिस सूत्रों के अनुसार, दोनों धमाका करने के बाद सराय के बरामदे में जाकर सो गए।
इनसे पूछताछ के बाद सराय के 225 नंबर रूम से एक कपल को गिरफ्तार किया गया। इनसे एक संदिग्ध बैग भी बरामद हुआ है। दोनों गुरदासपुर के रहने वाले हैं। इससे पहले शनिवार और सोमवार को धमाके हो चुके हैं। इनमें कम डेंसिटी वाले क्रूड बम का इस्तेमाल किया गया था।
पुलिस का दावा- केस सॉल्व, मकसद- शांति भंग करना था
DGP गौरव यादव ने बुधवार को बताया कि अमृतसर में कम तीव्रता वाले विस्फोट का मामला सुलझ गया है। 5 लोगों को गिरफ्तार किया गया है। इनका मकसद सिर्फ शांति भग करना था। इन्होंने धमाकों के लिए फटाखों का बारूद इस्तेमाल किया था। उन्होंने कहा कि SGPC टास्क फोर्स ने पुलिस के साथ कंधे से कंधा मिला मामले को सुलझाया है।
धमाका करने के बाद बरामदे में सो गए संदिग्ध
SGPC के प्रधान हरजिंदर धामी ने कहा कि घटना के समय की सारी फुटेज खंगाली गईं। इसके बाद धमाका करने वालों की पहचान की गई। धमाका करने के बाद ये बरामदे में जाकर सो गए थे। वहीं से उसे हिरासत में लिया गया। उससे पूछताछ के बाद सराय में रुके विवाहित जोड़ा भी पकड़ा गया।
पकड़े गए आरोपियों की पहचान आजादवीर सिंह निवासी गांव वडाला कलां (अमृतसर), अमरीक सिंह निवासी गुरदासपुर, साहब सिंह निवासी गेट हकीमा (अमृतसर), धर्मेंद्र व हरजीत निवासी 88 फुट रोड (अमृतसर) के रूप में हुई। गिरफ्तार की गई महिला अमरीक सिंह की ही पत्नी है।
आजादवीर सिंह व अमरीक सिंह ने IED असेंबल किया था। यह लो ग्रेड एक्सप्लोसिव (पोटाश) इन्होंने अमृतसर शहर के अनगढ़ एरिया में रहने वाले साहिब सिंह साबा से लिया था। साहिब सिंह के पास पटाखे बनाने का लाइसेंस है। ये सभी 2 मई से ही गुरु रामदास सराय में कमरा लेकर रह रहे थे।
6 मई को पहले बम में कोल्डड्रिंक कैन और टिफिन का इस्तेमाल
इन्होंने 6 मई को पहला बम सारागढ़ी पार्किंग के बाहर फोड़ा। यह बम गुरु रामदास सराय में ही असेंबल किया गया। इसमें 2 एनर्जी ड्रिंक के कैन और एक मटैलिक टिफिन इस्तेमाल किया गया। इन तीनों में 200 -200 ग्राम एक्सप्लोसिव डालकर एक पॉलिथीन बैग में रखा गया। बम लेकर आजादवीर सारागढ़ी पार्किंग की छत पर पहुंचा और रस्सी के सहारे नीचे लटका दिया। रात 11.25 बजे इस बम को फोड़ा गया।
पहले बम का इंपैक्ट नहीं हुआ तो दूसरा ब्लास्ट
पहले ब्लास्ट के बाद आजादवीर को लगा कि उसका कोई इंपैक्ट नहीं हुआ है। इसके बाद दो कटोरियों को जोड़कर दूसरा बम बनाया गया। यह बम भी गुरु रामदास सराय के बाथरूम में रात 10 बजे असेंबल किया गया। उसके बाद सारागढ़ी पार्किंग की छत पर जाकर सुबह 4 बजे बम को लटका दिया। सुबह 6.15 बजे इसे ब्लास्ट किया गया।
मोबाइल से लोकेशन ट्रेस की
डीजीपी गौरव ने बताया कि आरोपियों के मोबाइल की लोकेशन को ट्रैक करके आइडेंटिफाई कर लिया गया है, जिसे सबूत के तौर पर इस्तेमाल किया जाएगा। मोबाइल से महत्वपूर्ण जानकारियां मिली हैं।
घटनास्थल से पुलिस को एक चिट्ठी मिली 
सूत्रों के मुताबिक पुलिस को घटनास्थल से एक चिट्‌ठी भी मिली है। इसे पुलिस अधिकारियों ने अपने कब्जे में ले लिया है। हालांकि, इस चिट्‌ठी में क्या लिखा है और यह धमाके से जुड़ी है या नहीं, इसके बारे में पुलिस अधिकारियों ने कुछ नहीं बताया।
शिरोमणि गुरुद्वारा प्रबंधक कमेटी (SGPC) के महासचिव गुरचरण सिंह ग्रेवाल ने कहा कि पुलिस धमाकों को गंभीरता से नहीं ले रही। ऐसा लगता है कि सरकार ऐसी स्थितियों को संभालने में सक्षम नहीं है। सिखों के सबसे बड़े धर्मस्थल पर बार-बार धमाकों से कई सवाल और चिंताएं हो रही हैं। धमाकों से दरबार साहिब आने वाली संगत दहशत में है।
चश्मदीद बोला- संदिग्धों से बम बरामद हुए
कालका निवासी चश्मदीद स्वर्ण बाज सिंह ने बताया कि वह रात श्री गुरु रामदास जी सराय में रुके हुए थे। पहले सब नार्मल था। फिर अचानक धमाका हुआ। घड़ी देखी तो रात के12.10 बजे थे। सुबह 4.30-पौने पांच बजे के करीब पुलिस पहुंच गई। कमरा नंबर 225 से एक लड़का और लड़की को पूछताछ के बाद हिरासत में लिया। बाद में पता चला कि उनसे बम भी बरामद किए गए हैं।
रात में धमाके के बाद संगत में पैनिक की स्थिति बन गई। सेवादारों ने सभी को शांत रहने को कहा। सभी ने सोचा कि कुछ भारी चीज गिरी है। फिर सभी सो गए। सुबह पता चला कि धमाका हुआ था।
पहला धमाका 6 मई: 6 लोग जख्मी 
पहला धमाका 6 मई को देर रात करीब 12 बजे हैरिटेज स्ट्रीट पर हुआ था। इससे सारागढ़ी पार्किंग में खिड़कियों पर लगा कांच चारों तरफ फैल गया था। 5 से 6 श्रद्धालु घायल हो गए थे।पूरी खबर पढ़ें
दूसरा धमाका 8 मई: बम को कोल्ड ड्रिंक के टिन में रखा
दूसरा धमाका 8 मई को गोल्डन टेंपल से 800 मीटर दूर हैरिटेज स्ट्रीट पर ही सुबह 6.30 बजे हुआ था। पुलिस ने बताया था कि बम को कोल्ड ड्रिंक के टिन में डालकर लटकाया गया था। इसमें किसी को नुकसान नहीं हुआ था। पूरी खबर पढ़ें
